**Gian Piero Ventura** (s. 14. tammikuuta 1948) on italialainen jalkapallovalmentaja ja entinen pelaaja.

Ura
---

Ventura hankki jalkapallo-oppinsa UC Sampdorian juniorijoukkueissa, muttei koskaan onnistunut murtautumaan edustusjoukkueen pelaavaan kokoonpanoon. Hänen pelaajauransa jäi vaatimattomaksi ja hän edusti eri seuroja Serie D:ssä sekä kaudella 1970/71 USD Ennaa Serie C:ssä.

Ventura aloitti valmennusuransa niin ikään Sampdoriassa valmentaen ensin juniorijoukkueita. Vuonna 1979 hänestä tuli edustusjoukkueen apuvalmentaja. Ventura jätti seuran vuonna 1981 ja siirtyi päävalmentajaksi Ruentes Rapalloon. Hän luotsasi pieniä italialisseuroja Serie C:ssä, kunnes vuonna 1994 hänet palkattiin Serie B:ssä pelanneen SSC Venezian päävalmentajaksi. US Leccen valmentajana Ventura teki läpimurtoaan johdattamalla joukkueen Serie C:stä aina Serie A:han saakka kahden perättäisen nousun myötä. Ventura itse jätti seuran nousukauden 1996/97 jälkeen siirtyen Cagliari Calcion peräsimeen nostaen seuran Serie A:han, jossa teki itse päävalmentajadebyyttinsä kaudella 1998/99 luotsaamalla Cagliarin sijalle 12. Kesällä 1999 Ventura palasi Sampdoriaan, muttei onnistunut odotuksista huolimatta nostamaan seuraa Serie A:han. Hän valmensi Sampdoria-pestinsä jälkeen muun muassa Udinese Calciota, uudelleen Cagliaria, SSC Napolia sekä Pisa Calciota.

Kesäkuussa 2009 Venturasta tuli AS Barin päävalmentaja Antonio Conten siirryttyä uusiin haasteisiin. Venturan debyyttikausi oli menestyksekäs ja hyökkäävää jalkapalloa pelannut Bari keräsi kauden peleistä 50 pistettä tehden näin seuraennätyksen. Kaudella 2010/11 seura vajosi pelilliseen kriisiin, eivätkä siirtomarkkinoiden epäonnistumiset tilannetta auttaneet. Bari vajosi Serie A:n hännille ja Ventura jätti seuran lopulta helmikuussa 2011.

Kesäkuussa 2011 Ventura teki vuoden sopimuksen Torinon kanssa. Hän luotsasi seuran Serie B:n kakkoseksi ja takaisin pääsarjaan. Kaudella 2012/13 Torino säilytti liigapaikkansa ollen 16:ta. Kaudella 2013/14 sijoitus parani ja loistavan kauden Venturan alaisuudessa pelannut Torino sijoittui seitsemänneksi ja selvisi mukaan Eurooppa-liigaan 2014/15. Torinon voittokulku jatkui kaudella 2014/15, kun seura eteni Eurooppa-liigassa pudotuspeleihin raivaten tieltään Athletic Bilbaon yhteismaalein 5–4.  Tie nousi pystyyn neljännesvälierissä FK Zenit Pietarille. Serie A:ssa Torino voitti ensimmäisen kaupungin derbyn Juventusta vastaan 20 vuoteen. Liigakausi päättyi lopulta yhdeksänteen sijaan. Marraskuussa 2015 Ventura teki kesään 2018 ulottuvan jatkosopimuksen Torinon kanssa. Hän kuitenkin jätti seuran Serie A:n sijaan 12 päättyneen kauden 2015/16 jälkeen.

7. kesäkuuta 2016 Ventura teki kaksivuotisen sopimuksen Italian jalkapalloliiton kanssa. Hn aloittaa Italian maajoukkueen päävalmentajana EM-kisojen jälkeen heinäkuussa 2016. Venturan johdolla Italia jäi MM2018-karsintalohkossaan toiseksi hävittyään karsinnoissa Espanjalle 2–0 ja pelattuaan tasan Espanjan ja Makedonian kanssa. Jatkokarsinnoissa Italia hävisi vieraskentällä Ruotsille 1–0 ja toisen osaottelun maaliton tasapeli tarkoitti, että Italia jäi MM-lopputurnauksen ulkopuolelle ensimmäistä kertaa 60 vuoteen. Ventura puolustautui katastrofin jälkeen vetoamalla vahvoihin tuloksiin kahden päävalmentajavuotensa aikana. Italian jalkapalloliitto erotti Venturan marraskuussa 2017.

Lokakuussa 2018 Venturasta tuli Serie A:n viimeiseksi vajonneen Chievo Veronan päävalmentaja. Venturan pesti jäi vain neljän ottelun mittaiseksi, kun hän erosi tehtävästään 13. marraskuuta 2018.

Meriitit
--------

* Serie C1: 1996
* Serie D: 1985, 1991

Lähteet
-------

1. ↑  Giocatore: Ventura Giampiero
2. ↑  Giampiero Ventura
3. ↑  Ventura tritt bei Bari die Nachfolge von Conte an (Arkistoitu – Internet Archive)
4. ↑  Ventura: My decision to leave Bari
5. ↑  Cairo ha scelto: Ventura nuovo allenatore del Torino (Arkistoitu – Internet Archive)
6. ↑  EL: Torino conquer Athletic!
7. ↑  Derby, festa Toro dopo 20 anni
8. ↑  UFFICIALE: Torino, Ventura e Petrachi hanno rinnovato fino al 2018
9. ↑  Official: Miha in, Ventura out at Torino
10. ↑  Official: Ventura new Italy CT
11. ↑  "Kaikki ulos!" – Italiassa maansuru jalkapallon MM-kisoista putoamisen johdosta
12. ↑  Italian valmentaja puolustautuu: "Tilastoni on yksi parhaista 40 viime vuoteen"
13. ↑  Italy sack Gian Piero Ventura after failure to qualify for World Cup
14. ↑  COMUNICATO UFFICIALE: GIAN PIERO VENTURA È IL NUOVO ALLENATORE DELLA PRIMA SQUADRA​ (Arkistoitu – Internet Archive)
15. ↑  Official: Ventura leaves Chievo


|  |  |  |
| --- | --- | --- |
| Edeltäjä:**Roy Hodgson** | **Udinese Calcion päävalmentaja**12/2001–2002 | Seuraaja:**Luciano Spalletti** |

|  |  |  |
| --- | --- | --- |
| Edeltäjä:**Luigi Simoni** | **SSC Napolin päävalmentaja**2004–1/2005 | Seuraaja:**Edoardo Reja** |

|  |  |  |
| --- | --- | --- |
| Edeltäjä:**Antonio Conte** | **AS Barin päävalmentaja**2009–2/2011 | Seuraaja:**Bortolo Mutti** |

|  |  |  |
| --- | --- | --- |
| Edeltäjä:**Franco Lerda** | **Torinon päävalmentaja**2011–2016 | Seuraaja:**Siniša Mihajlović** |

|  |  |  |
| --- | --- | --- |
| Edeltäjä:**Antonio Conte** | **Italian maajoukkueen päävalmentaja**2016–2017 | Seuraaja:**Roberto Mancini** |

|  |  |  |
| --- | --- | --- |
| Edeltäjä:**Lorenzo D'Anna** | **Chievo Veronan päävalmentaja**10–11/2018 | Seuraaja:**Domenico Di Carlo** |